b'\n_START_ARTICLE_\nCarlo Maria Martini\n_START_SECTION_\nJesuitt, prest\n_START_PARAGRAPH_\nMartini sluttet seg til jesuittordenen i 1944, i en alder av 17 \xc3\xa5r. Han studerte filosofi ved jesuittenes universitet i Gallarate ved Milano, og teologi ved det teologiske fakultet i Chieri, der han ble presteviet den 13. juli 1952 i en alder av 25 \xc3\xa5r._NEWLINE_I 1958 promoverte han ved Det pavelige universitet Gregoriana i Roma med doktorarbeidet Il problema storico della Risurrezione. Etter noen \xc3\xa5r som dosent ved fakultetet i Chieri vendte han tilbake til Roma, der han blant annet fordypet seg i Bodmer-papyrusene, og promoverte denne gangen ved Det pavelige bibelinstitutt (Biblicum), med avhandlingen Il problema della recensionalit\xc3\xa0 del codice B all luce del papiro Bodmer XIV._NEWLINE_Etter en tid som dekanus ved Biblicum var han rektor der fra 1969 til 1978. Da ble han kansellist for Det pavelige universitet Gregoriana.\n_START_SECTION_\nErkebiskop, kardinal\n_START_PARAGRAPH_\nPave Johannes Paul II utnevnte den 29. desember 1979 Martini til erkebiskop av Milano. Han ble kreert til kardinal i 1983._NEWLINE_Kardinal Martini engasjerte seg sosialt og politisk, blant annet i opposisjon mot det h\xc3\xb8yreorientere partiet Lega Nord. Han deltok ogs\xc3\xa5 i dialog med annerledestenkende, som i sin korrespondanse med den italienske forfatteren Umberto Eco._NEWLINE_Kardinal Martinis liberale tiln\xc3\xa6rming i flere teologiske henseender gjorte ham popul\xc3\xa6r, men utl\xc3\xb8ste ogs\xc3\xa5 en del kritikk. Etterhvert kom han med en rekke kontroversielle uttalelser som gav ham stor oppmerksemhet i media._NEWLINE_I april 2006 fikk Martini av Ignazio Marino, bioetiker ved Thomas Jefferson University Hospital i Philadelphia, sp\xc3\xb8rsm\xc3\xa5let om hvorvidt kondombruk kunne tillates i noen sammenheng. Martini svarte at det i visse situasjoner kan v\xc3\xa6re rett \xc3\xa5 benytte kondom. Som eksempel gav han om en av partene i et ekteskap lider av HIV eller AIDS. Martini p\xc3\xa5pekte imidlertid at Kirken ikke offisielt kan st\xc3\xb8tte bruk av prevensjonsmidler, men at kondom moralteologisk sett er \xc3\xa5 betrakte som \xc2\xabet mindre onde\xc2\xbb i denne spesifikke situasjon._NEWLINE_I mars 2007 kritiserte kardinal Martini offentlig de kirkelige myndigheter som med alle midler fors\xc3\xb8kte \xc3\xa5 p\xc3\xa5verke katolske politikere i konservativ retning. Martini hevdet at Kirken m\xc3\xa5tte lytte til andre standpunkter og g\xc3\xa5 inn i en gjensidig dialog. Martini kritiserte ogs\xc3\xa5 Kirkens organisasjon og ment at den var alt for sentralisert._NEWLINE_Den 11. juli 2002 gikk han av som erkebiskop av Milano, og samme dag ble Genovas erkebiskop, kardinal Dionigi Tettamanzi, utnevnt til hans etterf\xc3\xb8lger. Kardinal Martini, som led av Parkinsons sykdom, hadde da for lengst offentliggjort sitt faste forsett om \xc3\xa5 g\xc3\xa5 av p\xc3\xa5 75-\xc3\xa5rsdagen og bedt paven om tillatelse til \xc3\xa5 trekke seg tilbake til Jerusalem for \xc3\xa5 tilbringe sine siste \xc3\xa5r med studier og b\xc3\xb8nn. P\xc3\xa5 grunn av urolighetene i omr\xc3\xa5det endret han disse planene, og levde sine siste \xc3\xa5r i en jesuittresidens utenfor Roma.'